Proiect UE

LEGE
pentru modificarea Legii nr. 257/2006 
privind organizarea și funcționarea piețelor produselor agricole și agroalimentare

Parlamentul aprobă prezenta lege organică. 

Articol unic – Legea nr. 257/2006 privind organizarea și funcționarea piețelor produselor agricole și agroalimentare (Monitorul Oficial al  Republicii Moldova, 2006, nr. 142-145, art. 700), cu modificările și completările ulterioare, se modifică după cum urmează:

1. Legea se completează cu clauza:
„Prezenta lege creează cadrul necesar aplicării art. 223 și art. 224 din Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului, CELEX: 32013R1308, publicat în Jurnalul Oficial al Uniunii Europene L 347 din 20 decembrie 2013, așa cum a fost modificat ultima oară prin Regulamentul (UE) 2026/471 al Parlamentului European și al Consiliului din 24 februarie 2026”.

2. „Articolul 1, se completează cu cuvintele:
„și pentru monitorizarea pieței produselor agricole și agroalimentare.””
3. Articolul 2 se completează cu următoarele noțiuni:
„date individuale – date colectate în cadrul monitorizării pieței agricole și agroalimentare de la sau cu privire la un furnizor de date ori operator economic, care permit identificarea directă sau indirectă a acestuia, a tranzacțiilor, volumelor, prețurilor, stocurilor ori altor date aferente activității sale;
furnizori de date – persoane fizice și juridice care desfășoară activități pe filiera produsului, inclusiv  producători agricoli, procesatori, depozitari, comercianți, organizații și asociații de producători, organizațiile interprofesionale, precum și alte entități relevante, care au obligația de a furniza date și informații privind piața produselor agricole și agroalimentare, în condițiile prezentei legi.”
Noțiunea „sistem informatic de piață” va avea următorul cuprins:
„sistem informațional de monitorizare a pieței agricole - sistem informațional de stat prin care se asigură colectarea, validarea, prelucrarea, stocarea, analiza și notificarea datelor și informațiilor privind piața produselor agricole și agroalimentare.”

4. Art. 19 alin. (5) va avea următorul cuprins:
„Colectarea, validarea, prelucrarea, stocarea, analiza și comunicarea datelor și informațiilor privind stocurile, prețurile, producția și alți indicatori relevanți pieței produselor agricole și agroalimentare se asigură prin sistemul informațional de monitorizare a pieței agricole, organizat și administrat în condițiile prezentei legi.”

5. Capitolul  IV va avea următorul cuprins:

„Capitolul IV     
Monitorizarea pieței produselor agricole și agroalimentare și comunicarea datelor de piață
      
Articolul 22. Scopul monitorizării pieței produselor agricole și agroalimentare

(1)  În scopul monitorizării, analizei și gestionării pieței produselor agricole și agroalimentare, al asigurării transparenței pieței, precum și pentru fundamentarea, monitorizarea și evaluarea politicilor publice din sectorul agricol și agroalimentar, se instituie cadrul național de monitorizare a pieței produselor agricole și agroalimentare.
(2)  Cadrul național de monitorizare a pieței produselor agricole și agroalimentare vizează colectarea, validarea, prelucrarea, stocarea, analiza și comunicarea datelor de piață.
(3)  Monitorizarea pieței produselor agricole și agroalimentare are următoarele obiective:
a) urmărirea evoluției cererii, ofertei, prețurilor, producției, stocurilor și fluxurilor comerciale;
b) evaluarea tendințelor și riscurilor de piață;
c) fundamentarea politicilor publice, inclusiv a măsurilor de sprijin;
d) asigurarea informării autorităților publice, a participanților la piață și a publicului, în condițiile legii;
e) îndeplinirea obligațiilor de raportare și notificare asumate de Republica Moldova în raport cu partenerii externi, inclusiv cu Uniunea Europeană.

Articolul 23. Autoritatea competentă

(1)  Autoritatea competentă pentru coordonarea monitorizării pieței produselor agricole și agroalimentare este Ministerul Agriculturii și Industriei Alimentare.
(2)  În exercitarea funcției prevăzute la alin. (1), autoritatea competentă îndeplinește următoarele atribuții:
a) organizează sistemul național de colectare, monitorizare și analiză a datelor de piață ale produselor agricole și agroalimentare;
b) stabilește, în condițiile legii, categoriile de date, sectoarele, produsele, sursele de date, precum și frecvența, modalitatea și formatul de raportare;
c) asigură colectarea, centralizarea, verificarea, validarea, agregarea, compararea, analiza și valorificarea datelor de piață;
d) asigură elaborarea, transmiterea și publicarea informațiilor, rapoartelor, sintezelor și buletinelor privind piața produselor agricole și agroalimentare, cu respectarea confidențialității informațiilor comerciale și a legislației privind protecția datelor cu caracter personal;
e) asigură dezvoltarea, administrarea și funcționarea Sistemului informațional de monitorizare a pieței agricole și agroalimentare, cu respectarea cadrului normativ privind resursele informaționale de stat și schimbul de date și interoperabilitatea;
f) asigură schimbul de date și interoperabilitatea cu alte sisteme informaționale de stat.

Articolul 24. Furnizorii de date și comunicarea datelor

(1)  În vederea monitorizării pieței produselor agricole și agroalimentare, furnizorii de date sunt obligați, în condițiile legii, să comunice autorității competente date și informații referitoare la piața produselor agricole și agroalimentare. 
(2)  În scopul asigurării predictibilității și transparenței reglementării, prin prezenta lege se stabilesc următoarele categorii de date care fac obiectul comunicării către autoritatea competentă:
a) prețurile produselor agricole și agroalimentare;
b) volumele de producție;
c) stocurile;
d) volumele comercializate;
e) importurile și exporturile;
f) alte date relevante pentru monitorizarea și analiza pieței, în măsura în care sunt necesare pentru realizarea scopurilor prevăzute la art. 22.
(3) Categoriile concrete de furnizori de date, sectoarele vizate, modalitatea tehnică de transmitere a datelor, frecvența notificării, termenele, formatele standardizate, procedurile operaționale de raportare, condițiile de acces la date, perioadele de stocare a acestora, precum și alte aspecte necesare implementării prezentului articol se stabilesc prin Hotărâre a Guvernului, cu respectarea principiilor proporționalității și minimizării sarcinii administrative.
(4)  Neîndeplinirea cerințelor de comunicare a datelor sau furnizarea de date incomplete ori eronate constituie neconformitate. Autoritatea competentă constată neconformitatea și dispune măsuri de remediere, inclusiv solicitarea completării sau corectării datelor într-un termen stabilit, precum și asigură publicarea în formă agregată a informațiilor privind nivelul general de conformare al furnizorilor de date.
(5)  În măsura în care datele necesare monitorizării pieței produselor agricole și agroalimentare sunt disponibile în sistemele informaționale ale autorităților și instituțiilor publice, acestea se preiau prin mecanisme de schimb de date și interoperabilitate, fără solicitarea repetată a acelorași informații de la furnizorii de date.
(6)  Autoritățile și instituțiile publice care dețin date relevante pentru monitorizarea pieței produselor agricole și agroalimentare cooperează cu autoritatea competentă și asigură schimbul de date necesar monitorizării pieței, în condițiile Legii nr. 142/2018 privind schimbul de date și interoperabilitatea.

Articolul 25. Confidențialitatea și publicarea informațiilor

(1)  Datele individuale colectate în temeiul prezentei legi, aferente unui operator economic identificat sau identificabil, sunt utilizate exclusiv în scopul monitorizării, analizei și evaluării pieței produselor agricole și agroalimentare și nu pot fi divulgate, cu excepția cazurilor expres prevăzute de lege.
(2)  Datele prelucrate în cadrul sistemului informațional de monitorizare a pieței produselor agricole și agroalimentare sunt supuse anonimizării sau agregării înainte de utilizarea în scop de analiză și publicare, în conformitate cu legislația privind protecția datelor cu caracter personal, în măsura în care sunt prelucrate asemenea date.
(3)  În cadrul sistemului nu se prelucrează date cu caracter personal în scopuri care permit identificarea directă a persoanelor fizice, cu excepția cazurilor expres prevăzute de lege.
(4)  Publicarea și diseminarea informațiilor de piață colectate se realizează exclusiv în formă agregată, astfel încât să nu permită identificarea directă sau indirectă a furnizorilor de date, operatorilor economici sau persoanelor fizice vizate.”
(5) 
„Art. II.- (1) Prezenta lege intră în vigoare la expirarea termenului de 6 luni de la data publicării în Monitorul Oficial al Republicii Moldova și se abrogă la data aderării Republicii Moldova la Uniunea Europeană.
(2) Guvernul, în termen de 18 luni de la data intrării în vigoare a prezentei legi, va aduce actele sale normative în concordanță cu aceasta și va adopta actele normative necesare implementării ei.” 



PREȘEDINTELE PARLAMENTULUI                                            IGOR GROSU

Contrasemnează:

